b'\n_START_ARTICLE_\nAlvis\n_START_SECTION_\nBegynnelsen\n_START_PARAGRAPH_\nSelskapet ble stiftet i 1919\xc2\xa0som TG John. and Co. Ltd. De f\xc3\xb8rste produktene var motorer, forgassere og mopeder. Selskapets stifter, TG John, ble senere kontaktet av Geoffrey de Freville, som hadde utviklet en firesylindret motor med aluminiumsstempler, noe som var uvanlig p\xc3\xa5 den tiden. Det hevdes at de Freville foreslo navnet Alvis som en sammensetning av ordene aluminium\xc2\xa0og vis, som betyr sterk p\xc3\xa5 latin, selv om det er kjent at de Freville selv benektet dette._NEWLINE_Den f\xc3\xb8rste bilmodellen, 10/30, benyttet seg av de Frevilles design, og var en umiddelbar suksess. Denne modellen ga Alvis et rykte for kvalitet og ytelser, og i 1921 endret selskapet navn til Alvis Car and Engineering Company, Ltd.._NEWLINE_Kapten GT Smith-Clarke ble i 1923\xc2\xa0ansatt som sjefsingeni\xc3\xb8r, og fikk snart selskap av WM Dunn som sjefsutvikler. Disse to arbeidet sammen i 25 \xc3\xa5r, og sto bak mange modeller._NEWLINE_Motoren fra modellen 10/30 ble videreutviklet, og i 1923\xc2\xa0ble modellen 12/50 lansert. Denne var i produksjon frem til 1932, og ble en av selskapets mest vellykkede modeller. Omkring 350 12/50 og 60 12/60 eksisterer fortsatt, noe som utgj\xc3\xb8r omkring 10 prosent av den totale produksjonen._NEWLINE_I 1927 ble den sekssylindrede 14.75 lansert, og motoren fra denne la grunnlaget for en rekke sekssylindrede Alvis-motorer frem til 1939, da en helt nyutviklet motor ble lansert og var i produksjon fra 1950 til 1967._NEWLINE_Selskapet var kjent for eksperimentering med uavhengig hjuloppheng foran og forhjulstrekk, og for \xc3\xa5 ha introdusert verdens f\xc3\xb8rste helsynkroniserte girkasse i 1933._NEWLINE_Smith-Clarke utviklet mange modeller p\xc3\xa5 1930- og 1940-tallet, blant annet modellene\xc2\xa0Speed 20, Speed 25 og 4.3 L. Disse fikk som regel karosserier av Cross and Ellis, Charlesworth eller Vanden Plas. I 1936 ble selskapets navn endret til Alvis Ltd, og i begynnelsen av andre verdenskrig\xc2\xa0startet produksjon av flymotorer og pansrede kj\xc3\xb8ret\xc3\xb8y.\n_START_SECTION_\nAndre verdenskrig\n_START_PARAGRAPH_\nBilproduksjonen ble stoppet ved krigens utbrudd i september 1939, men startet igjen kort tid etter, og produksjon av modellene 12/70, Silver Crest, Speed 25 og 4.3 L fortsatte til et stykke inn i 1940, f\xc3\xb8r den ble stoppet igjen frem til slutten av 1946. Under andre verdenskrig ble bilfabrikken alvorlig skadet i et bombeangrep, men til tross for dette fortsatte Alvis med produksjon av flymotorer (p\xc3\xa5 oppdrag for Rolls-Royce) og annet flyutstyr.\n_START_SECTION_\nEtter krigen\n_START_PARAGRAPH_\nEtter krigen startet produksjonen av TA14, en firesylindret modell som var designet f\xc3\xb8r krigen. Smith-Clarke pensjonerte seg i 1950, og Dunn utviklet nye modeller._NEWLINE_I 1950\xc2\xa0ble et nytt chassis lansert sammen med en ny sekssylindret, 3 liters motor. Denne motoren ble brukt frem til selskapet stoppet bilproduksjonen. Fra 1952 til 1955\xc2\xa0arbeidet Alec Issigonis, som senere skulle skape Mini, for Alvis, og utviklet en ny modell med V8-motor, som aldri kom i produksjon fordi den ble for dyr. Alvis-bilene ble av og til solgt med spesielle karosserier bygget av Hermann Graber fra Sveits. F\xc3\xb8r 1954 ble karosseriene bygget av Mulliners\xc2\xa0i Birmingham, men etter 1955 ble alle karosserier bygget av Graber.\n_START_SECTION_\nUnder Rover\n_START_PARAGRAPH_\nRover\xc2\xa0tok aksjemajoriteten i Alvis i 1965. En Rover-designet coup\xc3\xa9 med midtmontert V8-motor, kalt P6BS, var i utvikling, men ble stoppet da British Leyland tok over i 1968. Bilproduksjonen stoppet i 1967, mens produksjonen av pansrede kj\xc3\xb8ret\xc3\xb8y fortsatte. Som en del av Rover ble Alvis Limited et datterselskap av British Leyland Motor Corporation, frem til det ble kj\xc3\xb8pt opp av United Scientific Holdings PLC i 1981. Dette selskapet endret navn til Alvis plc i 1992.'